12. schôdza NR SR - 12. deň - A. dopoludnia
Dátum: 2024-05-07
Poslanec: Hargaš, Ján (PS)
Druh vystúpenia: Vystúpenie v rozprave

44. Ďakujem za slovo, pán predsedajúci. Ja by som sa rád vrátil k tomu meritu veci, o čom tu rokujeme, a to sú výroky premiéra na adresu jednak umelcov, ale aj na adresu štátnych úradníkov. A teda ja sa podelím nejak o svoju skúsenosť. Ja som dva roky pracoval vo Veľkej Británii pre štátnu správu, čiže pracoval som pre, pre, pre štátne inštitúcie vo Veľkej Británii, čo je takým etalónom profesionálnej, profesionálnej štátnej správy. A tam by takého niečo bolo absolútne, absolútne nemysliteľné. Absolútne nemysliteľné. Tam dosiahli úroveň, ktorú snáď aj my raz dosiahneme, že tí najvyšší štátni úradníci sa po výmene vlády nemenia, lebo majú na zodpovednosť chod tej organizácie a sú partnerom pre novoprichádzajúcich ministrov a politikov, ktorí, samozrejme, majú právo nejakú svoju agendu presadzovať, ale títo úradníci im pomáhajú ju presadzovať. To, čo sa teraz deje v posledných mesiacoch, sú čistky hlava-nehlava. Ľudia, ktorí boli vyberaní transparentnými výberovými konaniami, často, napríklad poviem vo svojej sfére, v oblasti informatizácie, prešli cez verejné výberové konania, ktorých súčasťou bol aj dohľad odbornej komunity nad tými výberovými konaniami, tak ich režete jedného za druhým, lebo sa vám nepáčia, a dosadzujete si tam svojich ľudí, svojich ľudí z vašej politickej garnitúry. A to je, to je nemysliteľné a bolo by to nemysliteľné v každej inej členskej krajine Európskej únie. Čiže ja by som, naozaj rád by som položil kolegom z koalície otázku, teraz chvíľu a naozaj vás prosím, chvíľu skúsme sa nevenovať tomu, čo sa dialo pred nástupom tejto vlády. Skúsme to. Skúste a naozaj mi, prosím vás, povedzte, že prečo si myslíte, že je v poriadku, keď premiér povie o vysokom štátnom úradníkovi, že keby ho chytil, tak by ho zaškrtil . Skúste mi, prosím, dať jeden vecný argument, prečo je to v poriadku podľa vás. Ja neviem, môže, lebo je premiér , alebo môže, lebo ma vysoký plat , alebo, ja neviem, lebo je na politickej scéne 30 rokov , tak mô... Povedzte mi, prečo si myslíte, že to je v poriadku, prečo premiér môže povedať o vysokom štátnom úradníkovi, že keby ho chytil, tak by ho zaškrtil . Skúste mi to vysvetliť, fakt. A bez ohľadu, teraz nevracajte sa, čo kto kedy v minulosti povedal. Teraz sa bavíme o tom, čo povedal premiér tejto vlády, vašej koalície. Ja by som naozaj rád počul, prečo si myslíte, že to je v poriadku, že to môže povedať. Som zvedavý, že či aspoň jedna faktická, zatiaľ nevidím... A vidím pána Ľuptáka. Tak naozaj poprosím vás, že prečo je to podľa vás v poriadku, že môže povedať o štátnom úradníkovi, bez ohľadu na to, že či ten štátny úradník spravil dobré, alebo zlé rozhodnutie, premiér prečo môže o ňom povedať, že ho zaškrtí . To by ma veľmi zaujímalo. A chcem vám povedať, že prečo je to problém, a hovorila to aj moja, moja kolegyňa pani Števulová, pretože to prispieva k celkovej atmosfére v tejto spoločnosti. Takéto vyjadrenia, takého vyjadrenia dávajú signál ďalším ľuďom, že to je vlastne v poriadku, takto nejak sa vyjadrovať o iných ľuďoch. A to sa šíri a šíri. Počas tejto rozpravy som musel vyjsť zo sály, pretože mi volali zo školy môjho syna, že je tam nahlásená bomba. A musel som to riešiť, čo s ním a kam pôjde. A to je súčasť, si myslím, že súčasť celkovej atmosféry, ktoré takýmito výrokmi tu premiér vytvára, že je v poriadku nadávať ľuďom, označovať ich, nálepkovať ich, robiť voči nim mocenské úkony, na konci dňa nahlasovať bomby v školách. Minulý týždeň sme to mali tu, tu v Bratislave, pokiaľ sa nemýlim. Ja bývam v okolí Senca, tak teraz sa to posúva ďalej. Výborne, takúto atmosféru naozaj, že toto je ten pokoj, ktorý táto vláda mala priniesť, toto je ten pokoj? Ja si to fakt nemyslím a naozaj vás prosím, že skúste mi dať jeden jediný dôvod, prečo si myslíte, že je v poriadku, takto sa vyjadrovať o vysokom štátnom úradníkovi bez ohľadu na to, či spravil správne, alebo nesprávne rozhodnutie, prečo si myslíte, že to je v poriadku, že premiér z pozície moci má oveľa väčšiu moc ako ktokoľvek v tejto krajine, je ústavný činiteľ. Tak prečo si myslí, že to je v poriadku? Ďakujem pekne. (Potlesk.)